Pankakosken kartonkitehdas

Pankakosken kartonkitehdas on Lieksan kaupungissa Pankakosken taajamassa, sijaitseva kartonkitehdas, jonka omistaa sijoittaja Dermot Smurfitin omistama Pankaboard Oy. Tehtaalla on kaksi pienehköä kartonkikonetta, jotka tuottavat erikoiskartonkeja. PankaBoard Oy:n liikevaihto vuonna 2008 oli noin 55 miljoonaa euroa. Henkilökuntaa on noin 180, ja tehdas on Lieksan suurimpia työnantajia. Yhtiön toimitusjohtajan toimii Lauri Junnila ja tehtaan johtajana Petri Saastamoinen (aiemmin Ian Halliday, Ari Kotilainen).

Tehtaan kilpailijoita olivat aiemmin muun muassa Vääräkosken Pahvi Oy Ähtärissä, Stromsdal Juankoskella, norjalainen Rena Karton AS ja ruotsalaiset Fridafors Kartong AB ja Svaneholms Bruk AB. Näistä Vääräkoski on mennyt konkurssiin, Fridafors lopettanut toimintansa tehtaan molemmat kartonkikoneet tuhonneen tulipalon jälkeen vuonna 2000 ja myös Rena lopettanut toimintansa vuonna 1998. Stromsdal asetettiin konkurssiin vuonna 2008. Sittemmin myös Svaneholms Bruk on lopettanut toimintansa.

Pankaboard on ollut omistajavaihdoksen jälkeen tehostustoimien kohteena. Niiden ansiosta tehtaan toiminta on kääntynyt kannattavaksi ja viimeiset 6 vuotta tulos on ollut voitollinen (tilanne 2016).

Tehtaan koneet
Tehtaalla on kaksi kartonkikonetta, joiden yhteenlaskettu tuotantokapasiteetti on 110 000 t/a. Kartonkikone KK3 on vanhimpia toiminnassa olevia kartonkikoneita Suomessa. Kone on kuitenkin uusittu useita kertoja. Tehtaan kartonkikone KK3:ssa on käytössä harvinainen Condebelt-kartonginkuivaustekniikka. Pankakoskelle on toimitettu ensimmäinen Valmetin Damatic-ohjausjärjestelmä.

Pankakosken vesivoimalaitos käynnistettiin sähkön tuotantoon 12.3.1912, jolloin vuosina 1910 - 1912 uusittu Pankakosken tehdas aloitti kartongin tuotannon. Pankakosken tehdasta rakennettaessa Enso-Gutzeit Osakeyhtiö perusti vuonna 1912 sahalaitoksen Lieksan Rantalaan, nykyiseen Kiramonrantaan. Saha palveli pääasiassa tehtaan tarpeita ja se sai sähkövoimansa Pankakosken vesivoimalaitoksesta. Rantalasta sähköä johdettiin myös Lieksan kylän keskustaan. Saha paloi vuonna 1933 eikä sitä rakennettu enää uudelleen. Pankakosken tehtaan tuotanto- ja konttoritiloissa oli sähkövalaistus käytössä jo vuonna 1898. Valaistussähkö tehtiin silloisessa rautaruukissa koskivoiman pyörittämällä dynamolla. Tuolloin Pankakoskella valmistettiin vielä rautaa Pankajärven pohjasta nostetusta järvimalmista. Raudan valmistus oli aloitettu jo vuonna 1825 ja sitä kesti noin 77 vuoden ajan. Palaneen rautaruukin paikalle perustettiin massatehdas, joka toimi puuhiomona vuosina 1904 - 1909. Vuonna 1904 puuhiomolle hankittiin valaistussähköä tuottava dynamo, joka sai käyttövoimansa höyryn paineesta. Hiomolla oli käytössä vuoden 1909 inventaarion mukaan viisi kaarilamppua ja 208 hehkulamppua.

Nykyisellä voimalaitoksella on vuonna 1999 käyttöönotettu leijupetikattila, jonka valmistaja on Putkimaa Oy. Kattilan teho on 33MW. Kattilalla korvattiin vanhempia kattiloita.

Historia

 1825	Raudan tuotanto alkoi järvimalmista
 1903	Ensimmäinen puuhiomo, kapasiteetti 3 000 t vuodessa
 1909	Pankakosken tehdas W. Gutzeit & Co:n omistukseen
 1912	Uusi puuhiomo, kartonkikoneet KK1 ja KK2 käynnistyivät
 1912	Sähköä tuottava vesivoimalaitos käynnistyy 12.3.1912
 1914	Kartonkikone KK3 käynnistyi, Tehtaan tuotantokapasiteetti nousi 18 000 tonniin vuodessa
 1927	Erillinen yhtiö osaksi W. Gutzeit & Co-yhtiötä.
 1944	Keräyspaperin käyttö alkoi
 1964	Uusi vesivoimalaitos ja uusi puuhiomo valmistuivat
 1979	Kartonkikoneet KK1 ja KK2 korvattiin uudella kartonkikoneella KK2.
 1980	Modernisoitu KK3 käynnistyi, Pankakosken kapasiteetti nousi 75 000 tonniin vuodessa
 1995	Modernisoitu KK2 käynnistyi
 1996	KK3:n Condebelt-kuivausosa käynnistyi
 1999	Uusi biologinen puhdistamo ja kiinteää polttoainetta käyttävä kattila käynnistyivät
 2000	Kuorimon modernisointi
 2001	SBS-kartonkien tuotanto alkoi
 2002	Kierrätystuotteiden valmistus lopetettiin
 2007	Myyntitoimisto Espooseen
 2006	Kansainvälinen Dermot Smurfitin johtama sijoittajaryhmä osti tehtaan Stora Ensolta
 2008	Lämmön talteenoton modernisointi (KK2 ja KK3)
 2008	Uusi laaduntarkkailujärjestelmä KK2:lle
 2008	Yhtiö tekee historiansa suurimman, yli 7 milj. euron tappion
 2010	Yhtiö tekee noin 0,4 milj. euron tuloksen.
 2011	Yhtiö tekee yli 6 milj. euron tuloksen, liikevaihto noin 74 milj euroa.
 2012	Yhtiö tekee yli 3 milj. euron tuloksen, liikevaihto noin 71 milj euroa.
 2013	 Kaksi vanhaa kuorimakonetta korvataan yhdellä uudella isolla kuorimakoneella, investointi n. 1,5 milj euroa

Tehtaalla käytössä ollut rautatiekalusto

 Otso4, Saalasti 119/1981. Nykyinen omistaja: Kirkniemen paperitehdas (välillä myös: Puhoksen veturipalvelu (Kitee) ja Saalasti Oy)
 Otso1 68/1965, numeron muutos → 140. Veturi on nykyään Porvoon museorautatiellä.
 H.K. Porter 8180/1948, Höyrysäiliöveturi, käytössä vuoteen 1972 saakka. Veturi on Pielisen museossa Lieksassa.
 Höyryveturi nro 5 Baldwin 17346/1900 (toimi vuosina 1930-1935 Tirvan rautatiellä)

Tehdaspalokunta
Pankakosken kartonkitehtaalla on oma tehdaspalokunta, jonka sammutusauton tunnus on PA11 (Pankakoski).

Katso myös
 Suomen paperiteollisuus
 Pankakosken–Sokojoen rautatie
 Pielisen museo

Lähteet
 Pankaboard
 Stora Enso
 Pankakosken kartonkitehtaan historia 
 Järvinen, Seppo (1991) Harkkoraudasta kartonkiin - Pankakosken tehtaat 1909-1939. Imatra. Enso-Gutzeit.
 E. Vaalama. Enso-Gutzeit Oy Pankakosken kartonkitehdas 1912–1987. Imatra 1987. 100 s
 Ahvenainen, Jorma (1992) Enso Gutzeit Oy 1872-1992 Osa I vuodet 1872-1923. Gummerus. Jyväskylä.
 Ahvenainen, Jorma (1992) Enso Gutzeit Oy 1872-1992 Osa II vuodet 1924-1992. Gummerus. Jyväskylä.
 Taloussanomat 2013
 Lieksan Lehti

Aiheesta muualla
 Ankkapurhan teollisuusmuseo 

Lieksan rakennukset ja rakennelmat
Suomalaiset paperinvalmistajat